जिम्मेदारी हमारी है, हम आमजन की कि सच और झूठ को कैसे ​​​​​​​पहचानें
नवनीत गुर्जर navneet@dbcorp.in बहुत से काम हैं! आओ, बंजर जमीन पर घास फैला दें। पेड़ लगाएं। डालियों को फूलों से महका दें। पहाड़ों को जरा करीने से लगाएं। उन पर चांद लटका दें। जरा आओ तो सही! सितारों को रोशन कर दें। हवाओं को गतिNavneet Gurjar's column - The responsibility is ours, how to identify the truth and falsehood of us common people
बहुत से काम हैं! आओ, बंजर जमीन पर घास फैला दें। पेड़ लगाएं। डालियों को फूलों से महका दें। पहाड़ों को जरा करीने से लगाएं। उन पर चांद लटका दें। जरा आओ तो सही! सितारों को रोशन कर दें। हवाओं को गति दे दें। फुदकते पत्थरों को पंख दे दें। होंठों को मुस्कराहट, आंखों को चमक दे दें। सड़क पर डोलती परछाइयों को जिंदगी दे दें।
फिजा खामोश है। तुम आओ तो सही! तुम आओ तो दुनिया हमारी हो जाए! मैं इतने सब काम अकेले नहीं कर सकता! सत्ता पक्ष और विपक्ष इन दिनों छोटे-छोटे राजनीतिक दलों को यही प्रलोभन दे रहे हैं। इसी तरह ललचा रहे हैं। कहने को तो देश में अभी छह राष्ट्रीय पार्टियां, 54 राज्य स्तरीय पार्टियां और 2,597 गैर मान्यता प्राप्त पार्टियां हैं।
गैर मान्यता प्राप्त पार्टियों को छोड़ दिया जाए तो कुल 60 राजनीतिक दल होते हैं। विपक्ष दावा कर रहा है कि उसके साथ 26 पार्टियां हैं और सत्ता पक्ष का दावा 38 पार्टियों का है। हकीकत से ज्यादा पार्टियां कहां से आ गईं, कोई नहीं जानता। यह वैसा ही है जैसे किसी पोलिंग बूथ पर हजार वोटर होते हैं और वहां कभी-कभी 1100 वोट पड़ जाते हैं!
बहरहाल, जिस तरह बादल दो गीले पैरों पर चलते-चलते, सामने वाली पहाड़ी के कंधों पर बैठकर, नीचे बिखरी धूप चुना करते हैं, वैसे ही सत्ता पक्ष और विपक्ष इन दिनों बड़े प्यार से अपने समर्थक-दल चुनने में लगे हुए हैं। हालांकि जिस तरह रोटी पृथ्वी की तरह गोल बेली जाती है, जिस तरह सन्नाटे शब्दों को बेलते हैं और भाटे समंदर को, वैसे ये बड़े राजनीतिक दल क्या बेल पाएंगे, क्या और कितना उन्हें पका पाएंगे, अभी से कहा तो नहीं जा सकता, लेकिन इतना यकीन जरूर है कि कुछ न कुछ पक जरूर रहा है।
हो सकता है पक्ष-विपक्ष के दो पाटों के बीच कुछ न कुछ पिस भी रहा हो, लेकिन वो जो पक रहा है, वो जो पिस रहा है, वो कुछ न कुछ सानता हुआ, कुछ न कुछ गूंधता हुआ खुद ही खुद को मथ रहा है।
राजनीति यही है। मरो। गढ़ो। कुछ भी करो, लेकिन बोलो तभी, जब आपके बोल की भी कोई कीमत हो। क्योंकि चुप रहने से बड़ी कोई दवा नहीं होती।
हालांकि नाम में क्या रक्खा है, लेकिन विपक्ष ने बेंगलुरु बैठक में फिलहाल 26 राजनीतिक दलों वाले अपने संयुक्त संगठन का नाम इंडिया (INDIA) रख लिया है। दूसरी तरफ एनडीए- जिसका दावा अड़तीस दलों का साथ होने का है- कह सकता है कि ये सब अंग्रेज हैं। इंडिया वाले। हम भारत के वीर सिपाही हैं। हम ही भारत माता के सच्चे सपूत हैं। सही मायने में, हम ही भारतीय हैं।
हालांकि विपक्षी नेताओं के पास इसका भी कोई न कोई जवाब जरूर होगा, लेकिन फिलहाल सब कुछ मौन के हवाले है। खैर, चुनाव जीतने और अपने-अपने पक्ष में वोट डलवाने की इस पूरी प्रक्रिया में जिसे वोट डालना है, वो आम आदमी कहां है, इसकी परवाह शायद किसी को नहीं है।
आम आदमी की हालत तो अंधेरे के उन कैदियों की तरह है, जिन्हें आसमां के सारे सितारे बुझ जाने और दिन सिर पर चढ़ आने के बाद भी तब तक पता नहीं होता कि सुबह हो गई है, जब तक ऊपर से हुक्म न आ जाए!
वैसे कोई दल या राजनीतिक दल हम आम लोगों की परवाह करे भी क्यों? क्योंकि हम तो अपने ही सिरहाने बैठकर अपने को ही गहरी नींद में सोते हुए देखने के आदी हो चुके हैं।
हमारे जख्मी पांवों को जीवन-संघर्ष का एक लम्बा रास्ता निगलता जा रहा है। हमारी आंखें किसी नाव की तरह अंधेरे का गहरा महासागर पार कर रही हैं। …और इस राह में पत्थर-भाटे नहीं, बल्कि हमारी शक्ल के चकनाचूर टुकड़े बिखरे पड़े हैं।
दरअसल, हमारा मुंह भी एक तहखाना है। अंधेरी खोह की तरह। शब्द बाहर आ ही नहीं पा रहे हैं। जाने कब से आम आदमी के आसपास ये चुप्पी छाई हुई है। इस चुप्पी को तोड़ने की जरूरत है। बोलना जरूरी है। अभी और इसी वक्त, वरना ये राजनीति हमें कहीं का नहीं छोड़ेगी।
इसका तो स्वभाव है- ये आम आदमी का सिर काटकर उसे हैट खरीदकर देती है, कान काटकर रेडियो थमाती है और हाथ काटकर रिस्ट वॉच। पांव काटकर जूतों की जोड़ी देती है और हमारे खुद के बदले में एक सुंदर घर!
जैसे कोल्हू का बैल होता है। दिनभर में कितने मील चलता है। फिर भी वहीं का वहीं।
उसी तरह आम आदमी को भी बैल बनाकर जोत दिया है खांचों में। रातें लम्बी होती जा रही हैं। सांसें सिकुड़ रही हैं। जैसे भभकती आग में किसी ने अभ्रक झोंक दिया हो! खैर, ये पक्ष-विपक्ष का झगड़ा है। चलता रहेगा। लोकसभा चुनाव की तारीखों के ऐलान तक।
सत्ता पक्ष, विपक्ष को तोड़ने की कोशिश करता रहेगा। विपक्ष, सरकार को उलाहने और उसके हर सच को झूठ साबित करने की कोशिश करता रहेगा। जिम्मेदारी हमारी है। हम आम लोगों की- कि सच और झूठ को कैसे पहचानें। क्या उसे संघर्ष की भट्टी में तपाकर देखें? या रोटियां पका रहे किसी चूल्हे की आंच में डालकर उसका परीक्षण करें?
इतना तो तय है कि कुछ न कुछ पक जरूर रहा है
जिस तरह रोटी पृथ्वी की तरह गोल बेली जाती है, जिस तरह सन्नाटे शब्दों को बेलते हैं और भाटे समंदर को, वैसे ये राजनीतिक दल क्या बेल पाएंगे, कहा तो नहीं जा सकता, लेकिन इतना जरूर है कि कुछ न कुछ पक जरूर रहा है।